पाएं अपने शहर की ताज़ा ख़बरें और फ्री ई-पेपरडाउनलोड करें
झाबुआ। झाबुआ जिले के ग्राम छापरी की पूर्व सरपंच मनकीबाई के लिए 3 जून का दिन जीवन का महत्वपूर्ण पड़ाव साबित हुआ। इस दिन पहली बार वह दिल्ली पहुंची और अपनी उपलब्धियों के साथ मंच पर यूपीए अध्यक्ष सोनिया गांधी के समक्ष खड़ी हुई तो वह क्षण उनके लिए किसी सपने से कम नहीं था।
दरअसल राष्ट्रीय ग्रामीण आजीविका मिशन (एनआरएलएम) की दूसरी वर्षगांठ के मौके पर केंद्र सरकार ने महासम्मेलन का आयोजन किया था। इसमें देशभर से आई जनप्रतिनिधि व स्वयं सहायता समूह की महिलाओं ने भागीदारी की। उनके बीच मौजूद मनकीबाई ने भी अपनी उपलब्धियों से सभी को अवगत कराया। उल्लेखनीय है कि मनकीबाई मप्र ग्रामीण आजीविका परियोजना के नेतृत्व विकास कार्यक्रम से भी जुड़ी थीं। इसके जरिए उन्होंने ग्राम सभा को सशक्त करने का कार्य किया।
दिल्ली से लौटकर भास्कर से चर्चा में जीवन के अनुभवों को बयान करते हुए मनकीबाई ने बताया बचपन में ही पारिवारिक कारण से पढ़ाई से वंचित रहना पड़ा। इस ख्वाहिश को उन्होंने ससुराल में आकर पूरा किया। ससुराल में आकर हरेक बच्चे को पढऩे की नसीहत दी और सरपंच बनकर शिक्षा का अलख जगाने का प्रयास किया। जिसका नतीजा रहा कि स्कूल में बेटियों की संख्या धीरे-धीरे बढऩे लगी। अपने सरपंचकाल में उन्होंने ग्रामीण विकास के विभिन्न आयाम रचे।
उपलब्धियां जो मनकीबाई ने पाई
गरीब परिवारों को बकरी पालन, मुर्गीपालन, किराना दुकान, बैल जोड़ी सहायता आदि से जोड़कर तथा सामुदायिक स्तर पर विभिन्न प्रयासों को पूर्ण कर स्वयं की विकासात्मक छवि स्थापित की।
सामुदायिक स्तर पर कूप निर्माण, कपिलधारा कूप निर्माण, तालाब गहरीकरण, सड़क निर्माण, खेत तालाब निर्माण, निस्तार तालाब निर्माण के अलावा पंचायत भवन एवं आंगनवाड़ी भवन का निर्माण कराया।
महिला स्वच्छता एवं जागरूकता को लेकर उन्होंने धुआं रहित चूल्हा निर्माण, फाइबर शीट स्थापना व स्वच्छ पेयजल उपलब्ध कराने की दिशा में प्रयास किए।
शिक्षा में सार्थक पहल करते हुए बच्चों के लिए टाटपट्टी व स्कूलों में बोर्ड निर्माण के साथ पेयजल की व्यवस्था की।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva zho_Hant eng_Latn